Verżjoni Vidjo: San Andrija "Huwa u jdur ma' xatt il-baħar tal-Galilija lemaħ żewġt aħwa, Xmun jgħidulu Pietru, u ħuh Indrì, qegħdin jixħtu x-xbiek fil-baħar, għax kienu sajjieda. U qalilhom: 'Ejjew warajja, u nagħmilkom sajjieda tal-bnedmin." U minnufih telqu x-xbiek, u marru warajh.' – Ġesù f'Mattew 4:18-20 SAN ANDRIJA Appostlu L-ewwel Seklu Tagħrif: San Andrija, bħal missieru Ġona, u ħuh San Pietru, kien sajjied, minn Betsajda. Il-familja tiegħu kellha dar f'Kafarnahum, fejn Ġesù ġieli mar. Għall-ewwel kien dixxiplu ta' San Ġwann il-Battista, u l-ewwel darba li ra 'l Ġesù kien f'Betsajda, meta kien ma' San Ġwann li kien qiegħed jgħammed. Dak il-ħin li kien għaddej Ġesù, San Ġwann qal: "Hekk hu l-Ħaruf t'Alla." San Andrija flimkien ma' dixxiplu ieħor, mar ħdejn Ġesù, u Ġesù staqsieh x'kellu bżonn. Hu wieġbu li xtaq ikun jaf fejn joqgħod, u Ġesù qallu: "Ejja, u ara." Imbagħad, San Andrija u sieħbu qattgħu l-kumplament tal-jum ma' Ġesù. L-għada mar sab lil ħuh, Xmun, u qallu: "Sibna l-Messija," u ġabu għand Ġesù li bidillu ismu f'Pietru. Hekk iż-żewġ aħwa saru dixxipli ta' Ġesù, iżda ma qagħdux kontinwament miegħu, għax ġieli marru d-dar. Darba waħda Ġesù ltaqa' magħhom it-tnejn waqt li kienu qed jistadu u qalilhom: "Ejjew, u nagħmilkom sajjieda tal-bnedmin." Marru, u minn dakinhar baqgħu dejjem ma' Ġesù. Ftit qabel il-Passjoni, meta Ġesù kien f'Betanja fid-dar ta' Lażżru, xi Griegi ltaqgħu ma' Filippu u qalulu li xtaqu jaraw lil Ġesù. Filippu qal b'dan lil Indri u flimkien marru jgħidu lil Ġesù. (Ġwanni 12:20) Darb'oħra meta Ġesù xabba' bl-ikel ħamest elef ruħ, kien San Andrija li qal lil Ġesù li kien hemm tifel li kellu ħames ħobżiet u żewġ ħutiet. (Ġwanni 6:9) Wara l-mewt ta' Ġesù, San Andrija mar jipprietka l-Vanġelu fil-Ġreċja, u fit-Turkija, u x'aktarx fil-Polonja u fir-Russja. Sofra l-martirju f'Akajja, fiż-żmien il-persekuzzjoni ta' Neruni. Ġie marbut ma' salib forma ta' X biex idum iktar ma jmut. Infatti miet wara jumejn. Ġismu ttieħed f'Kostantinopli fis-sena 357, u mqiegħed fil-knisja tal-Appostli, mibnija minn Kostantinu l-Kbir. Ħsieb : Dan li ġej hu qari mill-Omeliji tal-Isqof San Ġwann Kriżostmu dwar San Andrija: "Indrì baqa' ma' Ġesù u tgħallem ħafna ħwejjeġ mingħandu. Huwa ma marx jaħbi dan it-teżor, iżda ħaffef u ġera lejn ħuh biex dan jaqsam miegħu fil-ġid. Qisu tajjeb x'qallu lil ħuh: 'Sibna l-Messija,' jiġifieri 'l Kristu. Qegħdin taraw kif urieh dak li laħaq tgħallem f'qasir żmien? B'hekk l-Evanġelista ried ifissrilna x'qawwa kellu l-Imgħallem biex ġagħalhom jifhmu min kien, u x'ħerqa u ħrara kellhom huma biex minnufih taw widen għal li kien qalilhom. Il-kliem ta' Indrì jixhed ix-xewqa kbira tiegħu biex ifittex ixandar ġrajja bħal din. Jurina wkoll kemm kien iridlu ġid lil ħuh, x'rabta ta' mħabba u ġibda mill-qalb kellu għalih, u kemm kienu jfittxu jgħinu lil xulxin fil-ħajja tar-ruħ. Innutaw ukoll kif Pietru mill-ewwel jurina kemm kien jadatta ruħu u joqgħod malajr għal dak li jisma'. Ma qagħadx jitnikker, iżda mar minnufih ma' ħuh. 'Dan ħadu għand Ġesù,' qalilna l-Evanġelista. B'danakollu ma għandniex nikkundannawh talli qagħad hekk malajr għall-kliem ta' ħuh bħallikieku bela' kollox bla ma qagħad jistħarreġ xejn. Għax jista' jkun li ħuh bosta drabi kien qagħad ifissirlu kollox bir-reqqa; tabilħaqq, l-Evanġelisti dejjem jiġbru fil-qosor ir-rakkonti tagħhom kollha. Terġa' mbagħad Ġwanni ma qalx li Pietru emmen minnufih, iżda li Indrì ħadu għand Ġesù biex jitilqu f'idejh ħalli jikseb it-tagħrif kollu mingħandu stess. U għandu mnejn li Indrì kellu wkoll min jgħinu f'din il-ħaġa, għax diġ à kien hemm dixxiplu ieħor miegħu. Meta Ġwanni l-Battista qal 'Dan hu l-Ħaruf,' u, 'Dan hu li jgħammed bl-Ispirtu,' huwa ħalla f'idejn Kristu biex ifisser dan it-tagħlim b'mod aktar ċar. Iżjed u iżjed għamel hekk Indrì, għax ra li l-ħila dgħajfa tiegħu ma kinitx biżżejjed biex ifisser kollox lil ħuh, u għalhekk ħadu għand l-istess għajn tad-dawl, u Pietru tant feraħ u ħaffef biex imur miegħu li anqas minuta waħda ma qagħad jitnikker. Wara li San Andrija kien iltaqa' ma' Ġesù, mar ġab lil ħuh ukoll, (u wara, min jaf kemm nies saru jafu, u jħobbu lil Ġesù permezz tiegħu). X'qed nagħmlu aħna biex l-ewwelnett aħna stess insiru nafu aħjar u nħobbu iktar lil Ġesù, u biex ukoll narawh iktar magħruf u maħbub mill-oħrajn?" Talba : Miċ-ċokon tagħna, Mulej, nitolbu l-kobor tiegħek biex l-appostlu Sant'Andrija, li fil-Knisja tiegħek kien predikatur u mexxej, jidħol dejjem għalina quddiemek. Bi Kristu Sidna. Ammen. Liturġija tas-Sigħat: Agħfas fuq PDF jew WORD biex tniżżel id-dokument. English Version: http://saintscatholic.blogspot.com/2010/11/saint-andrew-apostle.html Alternative Reading: https://www.catholicnewsagency.com/saint/st-andrew-apostle-403 Wikipedia: https://en.wikipedia.org/wiki/Andrew_the_Apostle Nota: It-Tagħrif dwar il-qaddis/a huwa meħud mill-ktieb "Qaddisin fil-Liturġija tal-Knisja Universali", miktub minn Dun Anton Sammut. __ATA.cmd.push(function() { __ATA.initDynamicSlot({ id: 'atatags-26942-5ed64ec09648e', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
30 ta' Novembru: San Andrija